

# QA160 Cothromaíocht Inscne ar an bPóidiam ag Searmanais Bhronnta

# Faofa ag: Foireann Bainistíochta na hOllscoile (UMT)

**Dáta Faofa:** 30 Bealtaine 2018

# Ráiteas Polasaí

Ag gach searmanas bronnta de chuid Ollscoil na Gaillimhe ba cheart, de ghnáth, go mbeadh ainmnithe na gColáistí do mheitheal an phóidiam cothrom ó thaobh inscne de, nó ba cheart ar a laghad go léireodh siad próifíl cothromaíochta inscne an Choláiste sin.

Ba cheart, de ghnáth, go mbeadh cothromaíocht inscne 50:50 ann i dtaca le róil chainte ar an bpóidiam seachas sa chás go mbíonn cúinsí neamhghnácha ar leith ann a d’fhágfadh nach bhféadfaí é sin a chinntiú. Ní mór na cúinsí seo a chur ar a s(h)úile don Uachtarán Ionaid agus Meabhránaí nó dá (h)ainmní seacht lá, ar a laghad, roimh an searmanas bronnta atá i gceist.

# Cur i bhFeidhm

Déanfaidh an Oifig Bronnta, thar ceann an Mheabhránaí, ainmneacha na gcainteoirí ag an mbronnadh a dhearbhú, san ord seo a leanas agus tráth nach déanaí ná seacht lá roimh an mbronnadh céimeanna atá i gceist:

1. An tUachtarán (nó an tUachtarán Ionaid agus Meabhránaí);
2. Déan/Déin an Choláiste (nó a (h)ainmní nó a (h)ainmnithe);
3. An Meabhránaí (nó a (h)ainmní);
4. Oifigeach Riaracháin an Choláiste (nó a (h)ainmní).

Más céim oinigh atá le bronnadh, cuirfear an chothromaíocht inscne seo san áireamh chomh maith maidir leo seo a leanas:

1. Réamhchéimí Oinigh;
2. An té a chuirfidh an Réamhchéimí Oinigh i láthair

Cinnteoidh Déan an Choláiste atá i gceist go seolfar liosta de mheitheal an ardáin chuig an Oifig Bronnta seacht lá, ar a laghad, roimh an searmanas bronnta. Fir a bheidh i 40%, ar a laghad, de na daoine ar an liosta seo agus mná a bheidh i 40%, ar a laghad, díobh, nó i gcásanna eisceachtúla, beidh an chothromaíocht inscne ionadaíoch ar chóimheas inscne phróifíl acadúil an Choláiste.

Má bhíonn dhá Choláiste nó níos mó ná sin páirteach sa searmanas céanna, rachaidh na Déin i gcomhar lena chéile chun liosta atá cothrom ó thaobh inscne de a chur chuig an Oifig Bronnta.

# Freagrachtaí

|  |  |
| --- | --- |
| **Ainm** | **Freagracht** |
| An tUachtarán Ionaid agus Meabhránaí | Sealbhóir an Pholasaí |
| An tUachtarán Ionaid agus Meabhránaí | Róil Chainte a dheimhniú |
| An Oifig Bronnta | Ainmneacha na gCainteoirí a dhearbhú |
| Na Déin | Meitheal an Ardáin a ainmniú |